## Pravilnik o izmjenama i dopunama Pravilnika o sudu časti pri Hrvatskoj gospodarskoj komori

### NN 129/2007 (17.12.2007.), Pravilnik o izmjenama i dopunama Pravilnika o sudu časti pri Hrvatskoj gospodarskoj komori

# HRVATSKA GOSPODARSKA KOMORA

**3701**

Na temelju članka 18. stavak 3. Zakona o Hrvatskoj gospodarskoj komori (»Narodne
novine« broj 66/91. i 73/91.) i članka 21. stavak 1. točke 1. alineje 3. Statuta
Hrvatske gospodarske komore (»Narodne novine« broj 11/94. – pročišćeni tekst,
108/95., 16/96. i 64/01.) te članka 152. Zakona o zaštiti potrošača (»Narodne
novine« broj 79/2007.) Skupština Hrvatske gospodarske komore na 9. sjednici
održanoj 13. prosinca 2007. godine donosi

## PRAVILNIK

### O IZMJENAMA I DOPUNAMA PRAVILNIKA O SUDU ČASTI PRI HRVATSKOJ GOSPODARSKOJ KOMORI

Članak 1.

U Pravilniku o Sudu časti pri Hrvatskoj gospodarskoj komori (»Narodne novine«
broj 66/06. i 114/06.) u članku 2. stavku 3. riječi: »Dalmatinska 10« brišu se.

Članak 2.

Članak 4. mijenja se i glasi:
»Sud odlučuje o povredama pravila morala (dobrih poslovnih običaja) u obavljanju
gospodarskih djelatnosti i prometa roba i usluga na području Komore, o
neizvršavanju obveza članica Komore, kao i zbog povrede Statuta i drugih općih
akata Komore, bilo da to članice učine u međusobnom poslovanju ili prema
trećima.
Sud odlučuje povodom prijava potrošača o povredama iz stavka 1. ovog članka koje
članice Komore učine u odnosu prema potrošačima (potrošački sporovi).
Sud ne obavlja poslove pravne pomoći.«

Članak 3.

U članku 5. stavku 1. iza riječi: »pravila morala« dodaju se riječi: »(dobrih
poslovnih običaja)«.

Članak 4.

U članku 6. stavku 1. riječi: »(fizička ili pravna osoba)« brišu se.

Članak 5.

U članku 8. stavku 1. iza riječi: »nagodbi« dodaje se zarez i riječi »povratu u
prijašnje stanje, ponavljanju postupka«.

Članak 6.

U članku 10. stavku 1. riječi: »trojice sudaca« zamjenjuju se riječima:
»predsjednika vijeća i dva člana«.

Članak 7.

U članku 11. iza stavka 1. dodaje se novi stavak 2. koji glasi:
»U potrošačkom sporu iz članka 4. stavka 2. Pravilnika, predsjednik Suda
odnosno, u slučaju njegove spriječenosti jedan od zamjenika će, na prijedlog
tajnika Suda, za članove vijeća odrediti jednog člana s liste sudaca
prvostupanjskih vijeća iz reda potrošača i jednog člana s liste sudaca
prvostupanjskih vijeća iz reda trgovaca – članica Hrvatske gospodarske komore«.
Dosadašnji stavak 2. postaje stavak 3.

Članak 8.

U članku 12. stavku 1. riječi: »petorice sudaca« zamjenjuju se riječima:
»predsjednika i četiri člana«.
U stavku 2. ovog članka iza riječi: »vijeća« dodaju se riječi: »i sudac
izvjestitelj«.

Članak 9.

U članku 13. stavku 2. riječ: »ukoliko« zamjenjuje se riječju »ako«.
Iza stavka 2. ovog članka dodaje se stavak 3. koji glasi:
»U potrošačkom sporu iz članka 4. stavka 2. Pravilnika, predsjednik Suda,
odnosno u slučaju njegove spriječenosti jedan od zamjenika će, na prijedlog
tajnika Suda, za članove vijeća odrediti dva člana vijeća pravne struke, jednog
člana s liste sudaca prvostupanjskih vijeća iz reda potrošača i jednog člana s
liste sudaca prvostupanjskih vijeća iz reda trgovaca – članica Hrvatske
gospodarske komore«.

Članak 10.

U članku 15. iza stavka 1. dodaje se novi stavak 2. koji glasi:
»Prijava se podnosi na hrvatskom jeziku i latiničnom pismu«.
Dosadašnji stavak 2. ovog članka postaje stavak 3.

Članak 11.

U članku 16. stavku 1. podstavku 2. i 4. iza riječi: »sjedište« dodaju se
riječi: »– mjesto, ulica i kućni broj«.
Iza stavka 1. ovog članka dodaje se stavak 2. koji glasi:
»Uz ispravu sastavljenu na stranom jeziku podnosi se i ovjereni prijevod«.

Članak 12.

U članku 23. stavku 1. iza točke 4. dodaje se točka 5. koja glasi:
»5. ako iz navoda sadržanih u prijavi proizlazi da Sud nije nadležan za
odlučivanje u predmetnoj pravnoj stvari«.
Iza stavka 1. dodaje se stavak 2. koji glasi:
»Predsjednik prvostupanjskog vijeća će izvan ročišta za glavnu raspravu donijeti
rješenje o odbacivanju prijave iz razloga navedenih u stavku 1. ovog članka, ako
to nije učinio sudac pojedinac«.

Članak 13.

Iza članka 23. dodaje se članak 23.a koji glasi:

*»Članak 23.a*

Ako prijavitelj nakon podnošenja prijave ili tijekom postupka mirenja u roku
određenom za daljnje pregovore, odustane od prijave, sudac pojedinac o tome
donosi rješenje«.

Članak 14.

U članku 25. stavku 2. riječ: »ukoliko« zamjenjuje se riječju: »ako«.
Stavak 3. ovog članka mijenja se i glasi:
»Za sudjelovanje u postupku mirenja sucu izmiritelju pripada pravo na nagradu
sukladno posebnoj Odluci«.

Članak 15.

U članku 38. stavci 3. i 4 mijenjaju se i glase:
»Mjera javne opomene uz objavljivanje u tisku i na Web stranici Hrvatske
gospodarske komore, izvršava se objavljivanjem pravomoćne presude u skraćenom
obliku, o trošku prijavljenog, u tisku te na Web stranici Hrvatske gospodarske
komore. Objava na Web stranici Hrvatske gospodarske komore traje 60 dana od dana
objave.
Ako prijavljeni kojem je izrečena mjera javne opomene uz objavljivanje u tisku i
na Web stranici Hrvatske gospodarske komore, ne podmiri trošak objave presude u
tisku, presuda će se objaviti na teret sredstava državnog proračuna ako je mjera
izrečena u potrošačkom sporu, a u ostalim slučajevima na teret sredstava
Hrvatske gospodarske komore«.

Članak 16.

U članku 39. dodaje se stavak 2. koji glasi:
»Nepravodobnu, nepotpunu ili nedopuštenu žalbu odbacit će rješenjem predsjednik
prvostupanjskog vijeća koje je pobijanu presudu donijelo«.
Dosadašnji stavak 2. postaje stavak 3.
Iza stavka 3. dodaje se stavak 4. koji glasi:
»Nepravodobnu, nepotpunu ili nedopuštenu žalbu odbacit će rješenjem sudac
pojedinac, odnosno predsjednik prvostupanjskog vijeća koji je pobijano rješenje
donio«.
Iza stavka 4. dodaje se stavak 5. koji glasi:
»Protiv odluke iz stavka 2. i 4. ovog članka dopuštena je samostalna žalba«.

Članak 17.

Iza članka 39. dodaje se članak 39.a koji glasi:

*»Članak 39.a*

Žalba naročito treba sadržavati:
– oznaku presude ili rješenja protiv kojih se podnosi,
– razloge zbog kojih se podnosi,
– potpis podnositelja žalbe«.

Članak 18.

U članku 40. stavku 1. iza riječi: »prisustvuju« dodaju se riječi: »predsjednik
vijeća,«.
Iza stavka 1. dodaje se stavak 2. koji glasi:
»Povodom žalbe predsjednik drugostupanjskog vijeća dodjeljuje spis sucu
izvjestitelju i određuje vrijeme održavanja sjednice drugostupanjskog vijeća«.

Članak 19.

U članku 41. dodaju se novi stavci 1. i 2. koji glase:
»Drugostupanjsko vijeće može u sjednici vijeća:
– rješenjem odbaciti žalbu kao nepravodobnu ili nedopuštenu,
– presudom, odnosno rješenjem odbiti žalbu kao neosnovanu i potvrditi
– prvostupanjsku presudu, odnosno rješenje,
– rješenjem ukinuti prvostupanjsku presudu, odnosno rješenje i predmet vratiti
– prvostupanjskom vijeću na ponovni postupak i odluku,
– presudom preinačiti prvostupanjsku presudu.
Odluku drugostupanjskog vijeća potpisuje predsjednik vijeća«.
Dosadašnji stavak 1. postaje stavak 3.

Članak 20.

Članak 47. mijenja se i glasi:
»Troškovi postupka pred Sudom koji obuhvaćaju administrativne troškove postupka,
iznos nagrada koje se isplaćuju sucima i sucu izmiritelju, iznos naknada
troškova smještaja sucima, iznos naknada putnih troškova sucima, vještacima i
drugim stručnim osobama čije stručno znanje je neophodno Sudu, a koji imaju
prebivalište izvan mjesta održavanja rasprave, te troškovi objave presuda, u
potrošačkim sporovima podmiruju se iz sredstava državnog proračuna, u skladu s
Odlukom o troškovima u potrošačkim sporovima pred Sudom časti pri Hrvatskoj
gospodarskoj komori.
Odluku iz stavka 1. ovog članka uz prethodnu suglasnost ministra nadležnog za
gospodarstvo donosi Upravni odbor Hrvatske gospodarske komore.
Visina nagrade koja se isplaćuje sucima, visina naknade troškova sucima,
vještacima i drugim stručnim osobama čije je stručno znanje potrebno u postupku,
a koji imaju prebivalište izvan mjesta održavanja rasprave, u sporovima koji u
smislu ovog Pravilnika nisu potrošački, kao i visina nagrade predsjedniku Suda i
članovima Predsjedništva za obavljanje poslova izvan pojedinih postupka određena
je Odlukom o nagradama i naknadama troškova sucima i drugim osobama u postupku
pred Sudom časti Hrvatske gospodarske komore.
Odluku iz stavka 3. ovog članka donosi Upravni odbor Hrvatske gospodarske
komore«.

Članak 21.

U članku 50. rečenica: »U tom slučaju obrascu putnog naloga prilaže se potvrda o
cijeni javnog prijevoza označenog na nalogu za službeno putovanje.« briše se.

Članak 22.

Članak 51. mijenja se i glasi:
»Troškovi smještaja obuhvaćaju nužne izdatke za smještaj za vrijeme zadržavanja
suca izvan mjesta prebivališta, odnosno boravišta, u trajanju dužem od 12 sati
do 24 sata, računajući i vrijeme potrebno za dolazak u sjedište Suda, odnosno
mjesto održavanja rasprave, kao i za povratak u mjesto prebivališta, odnosno
boravišta.
Visina naknade troškova za smještaj priznaje se u visini punog iznosa hotelskog
računa u hotelu druge kategorije – četiri zvjezdice«.

Članak 23.

U članku 52. stavku 2. riječi: »matični broj prijavljenog«, brišu se, a iza
riječi: »trajanja« dodaju se riječi: »datum izvršenja mjere,«.

Članak 24.

U članku 54. u podstavcima a, b i c iza riječi: »presude« dodaju se riječi: »ako
članica kojoj je ova mjera izrečena, u tom roku ne počini novu povredu za koju
joj je pravomoćno izrečena mjera društvene stege«.
Iza stavka 1. dodaje se stavak 2. koji glasi:
»Ako u toku roka za brisanje iz evidencije izrečene mjere, članica kojoj je
mjera izrečena počini novu povredu, ranije pravomoćno izrečena mjera brisati će
se iz registra sudskih mjera kada se ispune uvjeti iz stavka 1. ovog članka za
brisanje nove pravomoćno izrečene mjere«.

Članak 25.

Članak 57. mijenja se i glasi:
»Predsjednika i dva zamjenika predsjednika Suda imenuje Upravni odbor Hrvatske
gospodarske komore, na mandat od četiri godine, s tim da ista osoba može biti
imenovana samo dva puta uzastopce.
Suce prvostupanjskih i drugostupanjskih vijeća imenuje Upravni odbor Hrvatske
gospodarske komore na mandat od četiri godine, s tim da iste osobe, po isteku
mandata mogu biti ponovno imenovane«.

Članak 26.

Članak 58. mijenja se i glasi:
»Za predsjednika Suda i zamjenika predsjednika mogu biti imenovani suci redovnih
i specijaliziranih sudova, znanstveni radnici i drugi istaknuti stručnjaci koji
imaju visoku stručnu spremu i stručne kvalifikacije, sposobnosti i iskustvo
potrebno za upravljanje Sudom.
Za suce prvostupanjskih i drugostupanjskih vijeća mogu biti imenovani suci i
savjetnici redovnih i specijaliziranih sudova, znanstveni radnici, predstavnici
trgovaca i potrošača, javni bilježnici, odvjetnici, kao i druge osobe koje imaju
visoku stručnu spremu i odgovarajuće stručno iskustvo«.

Članak 27.

U članku 63. stavku 1. točka 2. riječ: »ukoliko« zamjenjuje se riječju: »ako«.

Članak 28.

U članku 66. iza riječi: »pitanjima« dodaju se riječi: »i zauzima određene
stavove u svrhu izjednačavanja sudske prakse,«.

Članak 29.

U članku 68. riječi: »suca pojedinca« brišu se.

Članak 30.

Članak 70. mijenja se i glasi:
»Tajnik Suda:
Priprema sjednice Predsjedništva Suda i izvršava njegove odluke, priprema
sjednice drugostupanjskih vijeća i prisustvuje im u svojstvu zapisničara,
provodi prethodni postupak mirenja, određuje suca pojedinca, predlaže
predsjedniku Suda predsjednika i članove prvostupanjskog i drugostupanjskog
vijeća te obavlja administrativne poslove radi pripremanja rasprava u određenoj
pravnoj stvari, može prisustvovati raspravama prvostupanjskog vijeća, daje
potrebne obavijesti strankama u svezi pokretanja postupka pred Sudom, nadzire
upis u registar mjera pravomoćno izrečenih mjera i njihovo brisanje iz registra,
sudjeluje u izradi godišnjeg Plana rada Suda časti i Izvještaja o radu Suda
časti za proteklo razdoblje, vrši obračun troškova u vezi s radom suca
izmiritelja, suca pojedinca, sudskih vijeća, izdaje nalog za isplatu nagrada
predsjedniku i članovima Predsjedništva za obavljanje poslova Suda izvan
pojedinih postupaka, te obavlja druge stručne poslove kojima se osiguravaju
uvjeti potrebi za rad Suda«.

Članak 31.

U članku 72. stavku 2. iza riječi: »vrši upis u registar sudskih mjera« dodaju
se riječi: »i brisanje izrečenih mjera,’’.

Članak 32.

Naziv glave X. mijenja se i glasi:
»X. NADZOR NAD RADOM SUDA«.

Članak 33.

Članak 73. mijenja se i glasi:
»Hrvatska gospodarska komora obavlja nadzor nad administrativnim i materijalno
financijskim poslovanjem Suda časti i osigurava sredstva i materijalno –
tehničke uvjete za njegov rad.
Sredstva za naknadu troškova Suda u potrošačkim sporovima osigurava Ministarstvo
gospodarstva, rada i poduzetništva u državnom proračunu.
Sud časti Hrvatske gospodarske komore do 31. siječnja naredne godine
Ministarstvu gospodarstva, rada i poduzetništva podnosi godišnje izvješće o
korištenju proračunskih sredstava u potrošačkim sporovima«.

Članak 34.

Ovaj Pravilnik stupa na snagu osmog dana od dana objave u »Narodnim novinama«.

Klasa: 003-05/07-02/24
Urbroj: 311-01/01-07-02
Zagreb, 13. prosinca 2007.

Predsjednik
**Nadan Vidošević**, v. r.

Pravilnik, NN 129/2007-3701
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)